Футболистките на Китай бият след двуседмична карантина заради новия коронавирус - Световен футбол - Sportal.bg
07 февруари 2020 | 13:47
Националният отбор на Китай по футбол за жени победи Тайланд с 6:1 в олимпийска квалификация за Игрите в Токио 2020. Китайският тим прекара почти две седмици под карантина в хотела си в Бризбън заради новия коронавирус и пристигна в Сидни едва в четвъртък.
В турнира участват още отборите на Тайван и Австралия. Първоначално надпреварата трябваше да се проведе в китайския град Ухан, но беше преместена в Сидни заради епидемията от коронавируса.
Футболният турнир е един от няколко олимпийски квалификационни турнира, които бяха преместени от Китай заради заболяването. Много други спортни събития бяха отменени или отложени, включително световното първенство по лека атлетика в зала и стартове от Световната купа по ски-алпийски дисциплини.
Смъртните случаи от новия коронавирус в Китай днес достигнаха до 636. В цял Китай са били установени 3143 нови заразени, с което общият брой в страната достига до 31 161.
В световен мащаб потвърдените случаи на заболяването надхвърлят 31 400.